[{"text_idx": "#000001", "text": "Karwai Wong, fama hongkong-a reg\u0302isoro, naskig\u0302is en S\u0302anhajo en la jaro 1958. Li reg\u0302isoris multajn filmojn, kies stilo ricevis lian nomon pro iliaj apartaj strukturoj kaj fragmentoj karakterizitaj per longa seninterrompa turnado de kamerao. En la jaro 1997 li ricevis la premion por la plej bona reg\u0302isoro en la Internacia Filma Festivalo de Cannes pro la filmo Felic\u0302i Kune kaj farig\u0302is la unua c\u0302ino, kiu ricevis la premion de tiu kategorio. En la jaro 2006 li farig\u0302is ankau\u0306 la unua c\u0302ino, kiu servis kiel prezidanto de la jug\u0302-komitato de la filma festivalo de Cannes."}, {"text_idx": "#000002", "text": "Komence de 2013 la filmo La Grandaj Majstroj estis projekciita tutmonde post 12 jaroj de la registro de la scenaro en la jaro 2001 g\u0302is g\u0302ia prezentig\u0302o en la jaro 2013. Intertempe Karwai Wong vizitis multajn majstro-heredantojn de la c\u0302ina luktarto kaj konsultis multajn dokumentojn. Dume li plenumis la filmadon de 2046, Mia Mirtela Nokto kaj aliaj filmoj."}, {"text_idx": "#000003", "text": "Inter la jaroj 2008 kaj 2010 Wilson Yip, c\u0302ina reg\u0302isoro, filmis du filmojn pri Ye Wen, majstro pri yongchun-c\u0302uan, unu speco de la c\u0302ina luktarto. La filmoj konigis al c\u0302inaj spektantoj Ye Wen kaj pretigis fundamenton por la estontaj spektantoj de la filmo La Grandaj Majstroj."}, {"text_idx": "#000004", "text": "En la unua semajno post la prezento de la filmo La Grandaj Majstroj en C\u0302inio la gajno de g\u0302ia bilet-vendado superis 350 milionojn da juanoj. Multaj eu\u0306ropaj kaj usonaj komercistoj pri filmoj volis ac\u0302eti la kopirajton de la filmo por g\u0302in prezenti ekster C\u0302inio. G\u0302i estis la unua filmo prezentita en la inau\u0306guro de la 63-a Berlina Filmfestivalo en la jaro 2013. G\u0302ia sukceso pruvis, ke bonaj rakontoj, bonaj film-strukturoj kaj bonaj aktoroj estas gravaj elementoj de bonaj filmoj."}, {"text_idx": "#000005", "text": "En la filmo La Grandaj Majstroj disvolvig\u0302as rakonto pri malfacilaj personaj inters\u0302ang\u0302oj inter majstroj de la c\u0302ina luktarto en la 30-40-jaroj de la 20-a jarcento."}, {"text_idx": "#000006", "text": "Ye Wen estis fame konata majstro-heredanto de yongchun-c\u0302uan. Tiam Gong Yutian estis la plej supera majstro de la luktarta rondo de C\u0302inio. Pro sia maljunig\u0302o li volis transdoni sian potencon al du majstroj en la suda kaj norda partoj de C\u0302inio. En la norda parto li transdonis g\u0302in al sia unua disc\u0302iplo Ma San, kaj en la suda li elektis Ye Wen. Gong Yutian iris suden por konkursi kun Ye Wen. La elstara ludado de Ye dum la konkurso konvinkis Gong Yutian kaj aliajn c\u0302elokajn spektantojn. Gong Er, filino de Gong Yutian, estis superema. Kvankam s\u0302i estis fianc\u0302inigita de sia patro al iu viro, s\u0302i ne volis forlasi sian kongfu-on kaj iris al Kantono por konkursi kun Ye Wen. Dum la konkurso ili havis fortan admiron unu al la alia. Post tio la familio de Ye estis ruinigita pro la Dua Mondmilito. Lau\u0306 antau\u0306a interkonsento inter ili, Ye devis iri al la norda parto de C\u0302inio por refoje konkursi kun Gong, tamen li ne povis vojag\u0302i tien. C\u0302ar li havis nenion krom butono, kiu estis sur lia surtuto el zibelaj\u0302oj. En la norda parto okazis miskompreno inter Ma San kaj Gong Yutian, la unua senintence mortigis la lastan. Gong Er diligente sin ekzercis en la luktarto kaj veng\u0302is sian patron. Poste s\u0302i farig\u0302is taosima monah\u0302ino. Post la fino de la milito Ye Wen kaj Gong Er refoje intervidig\u0302is. Kvankam ili ankorau\u0306 admiris unu la alian, ili ne povis reciproke elvers\u0302i sian koron. De tiam ili ne plu intervidig\u0302is unu kun la alia. Gong Er sin ekzercadis en la luktarto g\u0302is sia morto. Ye Wen fondis luktartan domon por instrui yongchun-c\u0302uan."}, {"text_idx": "#000007", "text": "La filmo La Grandaj Majstroj havas strukturon ekspozicie prezenti figurojn. Tio estis tau\u0306ga por konigi la komuan sorton de la luktarta generacio de C\u0302inio en la unua duono de la 20-a jarcento. Gong Yutian, Gong Er, Ma San, Ding Lianshan vivantaj en la norda parto de C\u0302inio, kaj Ye Wen, Yi Xiantian en la suda estis majstroj de la c\u0302ina luktarto. Ili c\u0302iuj estas gravaj figuroj en la filmo. La rakonto inter ili estis dividita en kelkajn partojn: la rilato inter Ye Wen kaj Gong Yutian, tiu inter Ye Wen kaj Gong Er, tiu inter Gong Yutian, Gong Er kaj Ma San, kaj tiu inter Gong Er kaj Yi Xiantian. Ili estis kunligitaj per la epizodoj pri la vivo de Ye Wen, pri liaj amo kaj neatenditaj renkontig\u0302oj kun majstroj en la luktarta rondo. Ye Wen ludis rolon de liganto en la filmo. Karwai Wong plenumis sian priskribon pri la sorto de la c\u0302ina generacio de luktarto per tia rakontado."}, {"text_idx": "#000009", "text": "La rolo de Ye Wen estis ludita de Tony Leung Chiu Wai. Li estas la plej influa aktoro en Azio kaj en la c\u0302inlingvaj regionoj de la mondo. Li aktoris en la filmoj Volupto, Singardo reg\u0302isorita de Ang Lee en la jaro 2007, La Batalo de Rug\u0302a Klifo reg\u0302isorita de John Wo en la jaro 2008, La Modo pro Amo, Chongqing-a Ekspreso kaj 2046 reg\u0302isoritaj de Karwai Wong. En la filmo La Grandaj Majstroj li vive prezentis la figuron de Ye Wen. Ye farig\u0302is la plej alta superulo de la luktarta rondo en la suda parto de C\u0302inio en la ag\u0302o de 40 jaroj. Lia familio estis ruinigita pro la milito. Malgrau\u0306 tio li persiste sin ekzercis en la luktarto kaj dau\u0306rigis yongchun-c\u0302uan."}]